Република Србија

Општина Горњи Милановац

Општинска управа

Број: 4-02-332-8/2020

Датум: 18.02.2020. године

Горњи Милановац

Општинскa управа општине Горњи Милановац, на основу чланова 8. и 9. Правилника о додели подстицајних средстава за развој сеоског туризма на територији општине Горњи Милановац („Службени гласник општине Горњи Милановац “, број 9/2019 и 1/2020) (у даљем тексту: Правилник), расписује

**КОНКУРС**

**ЗА ДОДЕЛУ ПОДСТИЦАЈНИХ СРЕДСТАВА ЗА РАЗВОЈ СЕОСКОГ ТУРИЗМА НА ТЕРИТОРИЈИ ОПШТИНЕ ГОРЊИ МИЛАНОВАЦ ЗА 2020. ГОДИНУ**

**Сврха конкурса**

Овим конкурсом уређују се услови и начин коришћења и остваривање права на коришћење подстицајних средстава за развој сеоског туризма на територији општине Горњи Милановац за 2020. годину, као и максимални износи подстицаја по кориснику.

Укупан износ подстицајних средстава која се додељују реализацијом овог конкурса, а  опредељена буџетом општине Горњи Милановац раздео 4 Општинска управа; глава 4.01 Општинска управа; програм 1502 развој туризма; програмска активност 0001 управљање развојем туризма; функција 473 туризам; економска класификација 454 субвенције приватним предузећима, износ  **3.500.000,00 динара**.

Сврха доделе подстицајних средства је стварање услова за унапређење и развој сеоског туризма и обезбеђење квалитетних угоститељских услуга у домаћој радиности или сеоским туристичким домаћинствима на територији општине Горњи Милановац, а самим тим и унапређење руралне-економије и квалитета живота на сеоском подручју.

Конкурсом се утврђује: предмет конкурса, корисници подстицаја, укупно опредељена средства, врсте подстицаја, врсте прихватљивих и неприхватљивих трошкова, услове које морају испуњавати учесници по конкурсу, поступак доделе подстицајних средстава, намена и максималан износ подстицајних средстава, рок за подношење захтева, рок за доношење одлуке о додели подстицајних средстава, документација која се подноси уз захтев, начин одлучивања, начин и поступак контроле употребе одобрених средстава као и остале информације везане за подношенье пријаве на Конкурс.

**Предмет конкурса**

Подстицаји обухватају подршку програмима који се односе на унапређење руралне економије за инвестиције које се спроводе са циљем унапређења квалитета живота у руралним подручјима, и то:

1. подстицаји за подршку инвестицијама за доградњу, адаптацију, инвестиционо и текуће одржавање објеката, у циљу привођења намени, као и набавке опреме, а ради пружања угоститељских услуга у угоститељским објектима у сеоском туристичком домаћинству или домаћој радиности, у складу са  чланом 20. став 6 закона о локалној самоуправи .

**Корисници подстицаја**

Подстицајна средства за развој сеоског туризма додељују се као наменска, бесповратна средства на основу конкурса.

Право на коришћење подстицаја, у складу са овим Правилником имају физичка лица чији су угоститељски објекти категорисани као сеоско туристичко домаћинство или кућа, соба и/или апартман у домаћој радиности најмање 6 месеци пре расписивања овог конкурса.

Предмет подстицаја могу бити инвестиције које је подносилац пријаве имао у периоду од 1. фебруара до 30. септембра текуће године.

**Врсте подстицаја – Врсте прихватљивих и неприхватљивих трошкова**

Подстицаји у складу са овим Конкурсом обухватају:

1) радове на изградњи нових објеката, инвестиционог и текућег одржавања постојећих објеката у сеоском туристичком домаћинству или домаћој радиности као и постојећих аутентичних сеоских објеката уз очување народног градитељства и традиционалне архитектуре, a ради пружања угоститељских услуга у пословима домаће радиности или сеоском туристичком домаћинству;

2) доградња и адаптацију купатила, сауне, кухиње и увођење система централног грејања, a ради пружања угоститељских услуга у објектима сеоског туристичког домаћинства или домаћој радиности;

3) радове инвестиционог одржавања у циљу привођења намени аутентичних објеката на селу – воденица и сличних објеката, који су у функцији сеоског туризма;

4) побољшање пратећих садржаја у области рекреације и набавке дворишног мобилијара, ради унапређења понуде и пружања угоститељских услуга у сеоском туристичком домаћинству или домаћој радиности;

5) изградњу базена (надземних и укопаних);

6) партерно уређење дворишта;

7) опремање објеката ради унапређења понуде и пружања угоститељских услуга у сеоском туристичком домаћинству или домаћој радиности.

Табела 1. Врсте подстицаја:

|  |  |  |  |
| --- | --- | --- | --- |
| Корисник подстицаја | Врста програма и подстицаја | Прихватљиве инвестиције | Максимални износ средстава |
| Физичко лице чији су угоститељски објекти категорисани као сеоско туристичко домаћинство или кућа, соба или апартман у домаћој радиности; | радове на изградњи нових објеката, инвестиционог и текућег одржавања постојећих објеката домаће радиности или сеоског туристичког домаћинства као и постојећих аутентичних сеоских објеката уз очување народног градитељства и традиционалне архитектуре, a ради пружања угоститељских услуга у пословима домаће радиности или сеоском туристичком домаћинству | (1) Трошкови извођења грађевинских радова и набављеног грађевинског материјала. | До 80% вредности инвестиције а максимално  400.000 динара |
| Физичко лице чији су угоститељски објекти категорисани као сеоско туристичко домаћинство или кућа, соба или апартман у домаћој радиности; | Доградња и адаптација купатила, сауне, кухиње и увођење система централног грејања, a ради пружања угоститељских услуга у пословима сеоском туристичком домаћинству или домаће радиности | (1) Трошкови извођења грађевинских радова и набављеног грађевинског материјала. | До 80% вредности инвестиције а максимално  400.000 динара |
| Физичко лице чији су угоститељски објекти категорисани као сеоско туристичко домаћинство или кућа, соба или апартман у домаћој радиности; | Радови инвестиционог одржавања у циљу привођења намени аутентичних објеката на селу – вајата, воденица и сличних објеката који су у функцији сеоског туризма | (1) Трошкови извођења грађевинских радова и набављеног грађевинског материјала. | До 80% вредности инвестиције а максимално  400.000 динара |
| Физичко лице чији су угоститељски објекти категорисани као сеоско туристичко домаћинство или кућа, соба или апартман у домаћој радиности; | Побољшање пратећих садржаја у области рекреације и набавке дворишног мобилијара ради унапређења понуде и пружања угоститељских услуга у сеоском туристичком домаћинству или домаћој радиности. | (1) Набавка опреме и реквизита за рекреацију и вежбање.  (2) Набавка дворишног мобилијара.    (3) Набавка монтажних и надувавајућих надземних базена који се монтирају по упутству произвођача. | До 80% вредности инвестиције а максимално  200.000 динара |
| Изградња базена (надземних и укопаних) | (1) Трошкови извођења грађевинских радова и набављеног грађевинског материјала. | До 80% вредности инвестиције а максимално  400.000 динара |
| Партерно уређење дворишта | (1) Трошкови извођења грађевинских радова и набављеног грађевинског материјала. | До 80% вредности инвестиције а максимално  200.000 динара |
| Физичко лице чији су угоститељски објекти категорисани као сеоско туристичко домаћинство или кућа, соба или апартман у домаћој радиности; | Опремање објеката ради унапређења понуде и пружања угоститељских услуга у сеоском туристичком домаћинству или домаћој радиности у складу са решењем надлежног органа где је евидентиран као пружалац угоститељских услуга. | (1) Набавка опреме.  (2) набавка система за климатизацију и грејање објеката.  (3) Опремање кухиње.  (4) Опремање просторија за пружање угоститељских услуга у складу са актом о категоризацији.  (5) Трошкови набављене опреме за купатила, сауне. | До 80% вредности инвестиције а максимално  200.000 динара |

Неприхватљиви трошкови по овом Конкурсу су:

1) порези, осим порез а на додату вредност;

2) трошкови банкарске провизије, трошкови јемства и сличне накнаде;

3) трошкови куповине односно закупа земљишта;

4) половна (ремонтована) опрема и алати;

5) доприноси у натури (сопствени рад и материјал подносиоца пријаве);

6) нереалне количине материјала, накнадни и непредвиђени трошкови радова, накнадна набавка опреме ради унапређења понуде и пружања угоститељских услуга;

7) опрема, материјали и радови који по типу не одговорају подацима из пословног плана;

8) други трошкови који нису у складу са достављеним пословним планом.

**Општи услови:**

Право на подстицаје остварују лица из члана 5. Правилника о додели подстицајних средстава за развој сеоског туризма на територији општине Горњи Милановац, под условима:

 1) да је реализовало инвестиције за које су му одобрена подстицајна средства на основу конкурса o додели подстицајних средстава за развој сеоског туризма на територији општине Горњи Милановац из претходних година (примењује се од конкурса за доделу подстицајних средства за 2020. годину);

2) да за инвестицију за коју подноси пријаву не користи подстицаје по неком другом основу (субвенције, подстицаји, донације), односно ако иста инвестиција није предмет другог поступка за коришћење подстицаја, осим подстицаја у складу са посебним прописом којим се уређује кредитна подршка регистрованим пољопривредним газдинствима.

**Посебни услови:**

Физичко лице чији су угоститељски објекти категорисани као сеоско туристичко домаћинство или кућа, соба и/или апартман у домаћој радиности остварује право на подстицаје назначене у Табели 1. овог Конкурса, ако поред горе споменутих општих услова за коришћење подстицаја овог Конкурса, испуњава и следеће услове:

1) да је код надлежног органа Општинске управе општине Горњи Милановац категорисао сеоско туристичко домаћинство или кућа, соба и/или апартман у домаћој радиности,

2) да су катастарске парцеле и објекат који су предмет инвестиције за коју се подноси конкурсна пријава у његовом власништву (решени имовински односи) и да се налазе у сеоском подручју општине Горњи Милановац,

3) да припреми пословни план за инвестицију у складу са обрасцем који је одштампан уз овај Правилник и чини његов саставни део,

**Поступак спровођења конкурса**

Поступак за остваривање права на подстицаје покреће се подношењем пријаве на основу конкурса, који расписује Општинскa управа општине Горњи Милановац.

Предмет подстицаја могу бити инвестиције које је подносилац пријаве имао у периоду од 1. фебруара до 30. септембра текуће године.

Пријава се подноси на Обрасцу - Пријава за коришћење подстицаја за развој сеоског туризма на територији општине Горњи Милановац, који је одштампан уз овај Правилник и чини његов саставни део.

Подносилац пријаве може поднети само једну пријаву за коришћење подстицаја по једном основу у календарској години.

Јавни конкурс објављује Општинска управа општине Горњи Милановац на сајту општине Горњи Милановац и у средствима локалног информисања.

**Потребна документација**

Потребна документа која се достављају уз пријаву за коришћење подстицаја треба да гласе на поднасиоца пријаве и прилажу се у оригиналу или овереној копији, осим друге документације која не треба да буде у форми оверене копије.

Документа на страном језику треба да буду преведена на српски језик од стране овлашћеног судског преводиоца.

Образац захтева за доделу подстицајних средстава може се преузети са сајта општине Горњи Милановац или на шалтеру Општинске управе општине Горњи Милановац.

Уз захтев за доделу подстицајних средстава, подносилац захтева подноси:

1) Пословни план;

2) Очитану или фотокопирану личну карту;

3) Број текућег рачуна и назив банке код које је отворен;

4) За грађевинске радове: акт о одобрењу извођења радова издат од стране надлежног органа (Одељење за урбанизам, комунално-стамбене и имовинско правне послове Општинске управе општине Горњи Милановац) у складу са Законом о планирању и изградњи, са пројектном документацијом;

5) Фактуру за грађевински материјал или опрему из пословног плана и фискални исечак;

6) Решење надлежне организационе јединице Општинске управе општине Горњи Милановац о разврставању угоститељског објекта у сеоском туристичком домаћинству и домаћој радиности у категорију;

7) Оверену изјаву дату под кривичном и материјалном одговорношћу да за инвестицију за коју подноси пријаву не користи подстицаје по неком другом основу (субвенције, подстицаји, донације), односно ако иста инвестиција није предмет другог поступка за коришћење подстицаја, осим подстицаја у складу са посебним прописом којим се уређује кредитна подршка регистрованим пољопривредним газдинствима;

8) Да су катастарске парцеле и објекат који су предмет инвестиције за коју се подноси конкурсна пријава у његовом власништву (решени имовински односи) и да се налазе у сеоском подручју општине Горњи Милановац (поседовни лист);

9) Доказ (извод из књиге гостију) о броју пријављених ноћења и једнодневних посета у претходној години;

10) Доказ о уплати боравишне таксе;

Напомена: Уколико се подносилац пријаве изјасни да је сагласан Комисија може по службеној дужности прибавити доказе из тачки: 6, 8. и 10.

**Начин предаје документације**

Захтев за доделу подстицајних средстава са пратећом документацијом предаје се на пријемном шалтеру Општинске управе општине Горњи Милановац, у запечаћеној коверти или упућује препорученом поштом на адресу: Општинска управа општине Горњи Милановац, Таковска број 2, са назнаком: ''Комисији за спровођење конкурса за доделу подстицајних средстава за развој сеоског туризма''.

На предњој страни коверте, у горњем левом углу, морају бити наведени име и презиме и адреса подносиоца захтева и назнака ''не отварати''.

На предњој страни коверте, прималац захтева обавезно ставља датум пријема коверте са назначењем сата и минута.

Неблаговремене и непотпуне пријаве-захтеви биће одбачене.

**РОК ЗА ПРЕДАЈУ ЗАХТЕВА ЗА ДОДЕЛУ ПОДСТИЦАЈНИХ СРЕДСТАВА И ПРАТЕЋЕ ДОКУМЕНТАЦИЈЕ ЈЕ ОД 1.ОКТОБРА ДО 15.ОКТОБРА 2020.ГОДИНЕ.**

Документација поднета по овом конкурсу не враћа се подносиоцима захтева.

Додатне информације заинтересована лица могу добити у Туристичкој организацији општине Горњи Милановац, Карађорђева 3, Горњи Милановац , т**елефон:** 032 / 720 565, **Е – маил:** [info@togm.org.rs](mailto:info@togm.org.rs), као и код Невене Обрадовић, председника комисије, телефон: 066/88-90-031.

**Начин одлучивања**

Конкурс спроводи Комисија за спровођење конкурса за доделу подстицајних средстава за развој сеоског туризма, која врши оцену поднетих захтева у складу са критеријумима утврђеним Правилником, утврђује предлог за доделу подстицајних средстава из буџета Општине Горњи Милановац и исти упућује Општинском већу општине Горњи Милановац на одлучивање. Уколико захтев за доделу подстицајних средстава испуњава формалне услове прописане Правилником, Комисија приступа оцењивању поднетог захтева у складу са критеријумима дефинисаних Правилником.

Непотпуне пријаве се неће разматрати.

БОДОВНА ЛИСТА (максималан број бодова је 85)

|  |  |
| --- | --- |
| КРИТЕРИЈУМИ | БОДОВИ |
| Категорија објекта  \*  \*\*  \*\*\*  \*\*\*\* | 5  10  15  20 |
| Године бављења сеоским туризмом:  до 3 године  од 3 до 6 година  преко 6 година | 5  10  15 |
| Уплата боравишне таксе у претходној год.  до 5.000 динара  од 5.000 до 10.000 динара  преко 10.000 динара | 5  15  30 |
| Сарадња са Туристичком организацијом  (подршка и учешће у организацији сајмова и манифестација и др.) | 0-20 |

Након завршеног оцењивања и сачињавања ранг листе према укупном броју бодова, редоследом од подносиоца захтева са највећим бројем бодова, па до подносиоца захтева са најмањим бројем бодова, Комисија израђује коначан извештај са предлогом за доделу подстицајних средстава.

Општинско веће општине Горњи Милановац, на основу предлога Комисије, доноси одлуку о одобравању подстицајних средстава.

Уколико је износ планираних средстава за ове намене из буџета општине Горњи Милановац мањи од износа средстава по поднетим захтевима који испуњавају услове и критеријуме прописане овим Правилником, подстицајна средства се додељују подносиоцима захтева по редоследу из ранг листе, односно оним подносиоцима захтева са већим бројем бодова до утрошка планираних средстава.

**Реализација**

Након доношења одлуке из става 1. овог члана, општина Горњи Милановац ће са лицем које је остварило право на подстицај закључити уговор о одобравању подстицајних средстава, на основу кога ће се између осталог уредити да се одобрена наменска подстицајна средства преносе на текући рачун корисника подстицајних средстава, у складу са приливом средстава у буџету Општине, а најдуже 30 (тридесет) дана од дана закључења уговора.

Корисник подстицајних средстава за развој сеоског туризма у обавези је да члановима комисије за надзор над реализацијом доделе подстицајних средстава за развој сеоског туризма, омогући непосредну контролу наменског коришћења одобрених подстицајних средстава.

**Праћење реализације**

Комисија за надзор над реализацијом доделе подстицајних средстава за развој сеоског туризма врши надзор над реализацијом активности предвиђених пословним планом и у обавези је да Општинском већу општине Горњи Милановац, најмање једном годишње подноси извештај са предлогом мера према корисницима добијених подстицајних средстава који поступају супротно одредбама уговора.

Општина ће једнострано раскинути уговор о одобравању подстицајних средстава за развој сеоског туризма ако:

1) утврди да добијена опрема, материјал или предметни објекти нису у функцији сеоског туристичког домаћинства или се иста користи у друге намене,

2) у периоду краћем од 36 месеци од дана преноса средстава на рачун добављача, корисник подстицајних средстава отуђи предметни објекат или опрему или исте да на коришћење другом правном или физичком лицу,

3) овлашћеним лицима Општинске управе општине Горњи Милановац, не омогући непосредну контролу у току трајања Уговора,

4) корисник подстицајних средстава не пријави госте или не уплаћује боравишну таксу,

5) у другим случајевима непридржавања обавеза из уговора,

У случају наступања једностраног раскида Уговора корисник подстицајних средстава дужан је да износ добијених подстицајних средстава увећан за износ законске затезне камате, од дана преноса средстава, уплати на рачун буџета општине Горњи Милановац у року од 15 дана од дана раскида Уговора.

ОПШТИНСКА УПРАВА ОПШТИНЕ ГОРЊИ МИЛАНОВАЦ